Louise Frevert (DF), 2005-03-02:
I dette lovforslag er der en hel del gode tiltag, som Dansk Folkeparti faktisk har efterlyst i årevis.
Bl.a. mener vi, at både registrering af de studerendes fuldførelsesfrekvens, frafald, overgangsfrekvens til anden uddannelse og overgangsfrekvens til beskæftigelse er en registrering, som man har haft brug for mange, mange gange.
Også som kommunalpolitiker ude i landet havde det været givtigt at kunne indhente sådanne oplysninger.
Men lad mig så også pointere, at Dansk Folkeparti absolut ikke ønsker at registrere alene for registreringens skyld, men fordi man på den måde, specielt når det drejer sig om fuldførelsesfrekvens, frafald og overgang til anden uddannelse, vil have mulighed for at kunne gribe ind over for elever og unge, som forsvinder ud af uddannelsessystemet.
Det er ikke nok at have en daglig registrering af fravær, for vi ved jo godt, at der er en del unge, som pludselig forsvinder ud af systemet efter 9. klasse, for den sags skyld også inden, og man har meget svært ved at finde ud af, hvordan de kommer videre i uddannelsessystemet.
Vi har heller ikke en obligatorisk 9.-klasses-afgangsprøve.
Man skal jo ikke være bange for at indføre registrering på denne måde, idet man skal se det som et kærkomment og positivt tiltag, hvor det vil være til elevernes bedste.
En rigtig god idé er derfor, at vi får en registrering af, hvor mange af grundskolens elever der går op til 9.- og 10.-klasses-afgangsprøve.
Dansk Folkeparti vil derfor gerne spørge ministeren, om det ikke vil være optimalt, at det implementeres i dette lovforslag, også set i lyset af at man, så vidt jeg har kunnet erfare, ønsker at gøre 9.-klasses-afgangsprøve obligatorisk.
I det hele taget er dette lovforslag et skridt i den rigtige retning mod gennemsigtighed og et åbent vindue til omverdenen, også set i lyset af at internettet er et dagligt redskab for mange og også et godt redskab for forældre, når de skal hjælpe deres børn og unge med at finde en egnet folkeskole, men sandelig også, når der skal findes en uddannelsesinstitution, der passer lige nøjagtig til deres børn.
Nu kommer vi så til næste punkt i det her, og det er ord som skolescore og socioøkonomiske tiltag.
De er jo nu taget ud af lovforslaget.
Det er ikke mindst Dansk Folkepartis fortjeneste, og det er en stor glæde, at det er blevet taget ud, for vi synes, at det har været en yderst akavet måde at formulere sig på.
Når det så er sagt, er der altså stadig væk nogle ting, som er vanskelige at forstå i bemærkningerne til nr. 4.
Jeg vil bare nævne en af dem heroppefra, og så må ministeren venligst svare på det, og så vil Dansk Folkeparti fremsende en hel del spørgsmål, som relaterer sig lige nøjagtig til nr. 4, for jeg synes, at det er lidt tåget formuleret i det her forslag.
Bl.a. står der: »Henvisningerne må ikke ske på personniveau og skal af skolerne hentes fra centrale databaser efter ministerens anvisning.«
Jeg kunne være bekymret for, at man, selv om der står i lovforslaget, at de skal hentes fra centrale databaser, alligevel kommer til at bruge de følsomme personoplysninger fra forældrenes socioøkonomiske baggrund.
Det er jo der, hele min bekymring hele tiden har ligget.
Jeg vil derfor gerne bede om en hundrede-procents-forsikring fra ministeren om, at det ikke er tilfældet, for det er stadig væk et springende punkt for mig.
Den anden del af det er revisionsbestemmelsen.
Jeg mener ikke, at man skal sløjfe revisionsbestemmelsen, sådan som ministeren har foreslået i lovforslaget, når man tager i betragtning, at alle høringssvarene faktisk udtrykker nervøsitet for, at det vil have økonomiske konsekvenser for institutionerne og skolerne og vil belaste dem yderligere, at de skal bruge så meget tid på det digitale og elektroniske medie.
Derfor: Det er ikke, at der som sådan skal flere penge til området.
Jeg vil bare have en forvisning om, at vi ved at have en revision om 1 år ved, at skolerne og institutionerne ikke har malet fanden på væggen med hensyn til, at de får ekstra økonomiske udgifter.
Bortset fra de der ting, som også er væsentlige for Dansk Folkeparti, synes vi jo stadig væk, at det er et udmærket forslag, som jeg også har pointeret i min ordførertale.